text: Пак оправдаха Лечков | webcafe.bg
  Пак оправдаха Лечков
  24.06.2013, 14:29 (обновена 24.06.2013, 15:10)
  Срещу бившия национал се водят множество дела, той твърди, че е невинен
  Предизборно за футбола
  Бившият футболен национал и кмет на Сливен Йордан Лечков е бил оправдан по дело за ощетяване на общината при ремонтите на детска градина и старчески дом, похвали се самият той пред радио "Фокус".
  Според обвинителния акт, Лечков, в качеството си на кмет на Сливен, в условията на продължаващо престъпление, съзнателно е сключил неизгодни сделки по договор за ремонт на Дома за стари хора и на детска градина "Еделвайс".
  От прокуратурата бяха изразили мнение, че като възложител Лечков е допуснал завишени цени за строително-ремонтните работи, завишен процент на допълнителни и непредвидени строително-ремонтни работи и завишена печалба, като от това е произлязла вреда за община Сливен в общ размер 1 375 156 лева.
  Делото се гледаше от районния съд в Кърджали, след като съдия Анна Димитрова от Районния съд с Сливен си направи отвод. Като причина тя изтъкна факта, че съпругът й е започнал работа общината. В резултат от края на ноември м.г. делото тръгна отначало.
  Преди на 15 октомври 2012 г. да бъда даден ход на делото, защитаващият Лечков адв. Ангелов поиска отвод на съдебна заседателка, защото дъщеря й е била уволнена от работа в общинската администрация от бившия футболист и сега тя е заинтересована от изхода на делото.
  Планина от дела
  Срещу Йордан Лечков в един момент се водеха близо дузина дела за различни нарушения и злоупотреби, допуснати по време на кметския му мандат. На 21 май т.г. Пловдивският апелативен съд го оправда по обвинение, че е ощетил Община Сливен с близо 572 000 лева при сключването на договор за ремонт на водопроводната мрежа.
  На първа инстанция ОС-Стара Загора осъди Лечков на 2 години затвор и му беше забранено да заема длъжността кмет в продължение на три години.